S-716/2008

Mál þetta, sem þingfest var í dag og dómtekið samdægurs, var höfðað með ákæru lögreglustjórans á Selfossi, dagsettri 30. október 2008 á hendur K-x-x S-x-x kt, 000000-0000, Smáratúni 18, Selfossi,

„fyrir umferðarlagabrot

I.

með því að hafa, aðfaranótt laugardagsins 14. júní 2008 ekið bifreiðinni OI-990 norður Eyrarbakkaveg við Markaskurð í Sveitarfélaginu Árborg, sviptur ökurétti og óhæfur til að stjórna ökutækinu örugglega vegna áhrifa amfetamíns, kókaíns og tetrahýdrókannabínóls

Telst brot ákærða varða við 1., sbr. 2. mgr. 45. gr. a. Og 1. mgr. 48. gr. umferðarlaga nr. 50/1987 sbr. 5. gr. laga nr. 66/2006, sbr. 1. mgr. 100. gr. nefndra umferðarlaga.

II.

með því að hafa, aðfaranótt föstudagsins 25. júlí 2008 á Austurvegi við Kaffi Krús á Selfossi, sökum ölvunar valdið óspektum og hættu á almannafæri.

Telst brot ákærða varða við 21. gr. áfengislaga nr. 75, 1988, sbr. 27. gr. nefndra áfengislaga.

III.

með því að hafa, að kvöldi laugardagsins 20. september 2008 í verslun Samkaupa á Selfossi, sökum ölvunar valdið hneykslan á almannafæri og fyrir að hafa umrætt sinn eftir að lögregla hafði afskipti af ákærða, ekki gert lögreglu fullnægjandi grein fyrir nafni sínu, kennitölu og heimilisfangi.

Teljast brot ákærða varða við 21. gr. áfengislaga nr. 75,1988, sbr. 27. gr. nefndra áfengislaga, 1. mgr. 6. gr., sbr. 2. mgr. 52. gr. lögreglusamþykktar fyrir Sveitarfélagið Árborg nr. 53, frá 12. janúar 2004 sbr. 6. gr. laga nr. 36, 1988 um lögreglusamþykktir sbr. 5. mgr. 15. gr. lögreglulaga nr. 90, 1996.

Þess er krafist að ákærði verði dæmdur til refsingar og til að sæta sviptingu ökuréttar frá 21. júlí 2008 að telja, samkvæmt 101. og 102. gr. umferðarlaga nr. 50/1987, sbr. lög nr. 44/1993, lög nr. 57/1997, lög nr. 23/1998, lög nr. 132/2003, lög nr. 84/2004 og lög nr. 66/2006.“

Ákærði kom fyrir dóminn og játaði brot sitt fyrir dóminum. Er játning hans í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Farið var með málið samkvæmt ákvæðum 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða, sem óskaði ekki eftir skipun verjanda, hafði verið gefinn kostur á að tjá sig um lagaatriði og ákvörðun viðurlaga. Ákærði krafðist vægustu refsingar sem lög leyfa. Um málavexti vísast til ákæruskjals.

Samkvæmt sakarvottorði sem liggur frammi í málinu gekkst ákærði undir sátt þann 18. mars 2008 fyrir brot gegn 1., sbr. 2. mgr. 45. gr. umferðarlaga og var gert að greiða 70.000 krónur í sekt auk þess að vera sviptur ökurétti í fjóra mánuði. Hefur brot þetta ítrekunaráhrif við ákvörðun refsingar nú.

Í matsgerð frá Rannsóknastofu í lyfja-og eiturefnafræðum kemur fram að amfetamín, kókaín og kannabínóíðar hefðu fundist í þvagi ákærða og að í blóði ákærða hefði mælst amfetamín 90 ng/ml, kókaín 35 ng/ml og tetrahýdrókannabínól 1,6 ng/ml.

Refsing ákærða er nú ákveðin 280.000 krónur í sekt til ríkissjóðs, sem ákærða ber að greiða innan fjögurra vikna frá uppkvaðningu dóms þessa en sæta ella fangelsi í tuttugu daga. Þá ber að svipta ákærða ökuleyfi í tvö ár frá 21. júlí 2008.

Samkvæmt yfirliti er sakarkostnaður vegna lyfjarannsókna og matsgerðar 190.605 krónur sem ákærða ber að greiða með vísan til 165. gr. laga nr. 19/1991.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, K-x-x S-x-x, greiði 280.000 krónur í sekt til ríkissjóðs innan fjögurra vikna frá uppkvaðningu dóms að telja en sæti ella fangelsi í tuttugu daga.

Ákærði er sviptur ökurétti í tvö ár frá 21. júlí 2008.

Ákærði greiði sakarkostnað 190.605 krónur.

Á-kvk-nf G-kvk-nf.